Ma rasend ná 19-jarige verdwynMonica Barnard (Foto’s verskaf deur Louise Loubser; grafikasamestelling deur Platinum Bushvelder) Die ma van die 19-jarige Monica Barnard is rasend van bekommernis nadat haar dogter reeds op 7 April in Lephalale (Ellisras) verdwyn het. “Dit is nou al byna vier weke en daar is nog steeds geen teken van my dogter nie,” het Louise Loubser aan Maroela Media gesê. Monica het die oggend omstreeks 01:00 verdwyn. Sy het ŉ swart hempie en swart sweetpakbroek aangehad. “Ek en my dogter het die Woensdag nog oor WhatsApp met mekaar gesels en die aand nog gelag en grappies gemaak,” vertel Loubser. “Toe ek haar egter die volgende oggend bel, was haar selfoon se stempos aangeskakel. Later die dag het ek weer probeer, en haar selfoon was nog steeds afgeskakel. Toe ek die Donderdagoggend probeer om haar te bel en weer net by haar stempos uitkom, het ek onraad vermoed. Ek het haar kêrel, by wie sy tuisgegaan het, gebel en hy het gesê sy is die oggend omstreeks 01:00 weg.” Loubser sê Monica het emosionele probleme en sy was positief om na ŉ rehabilitasiesentrum in Lephalale. “My dogter het nie dwelmprobleme nie, sy is net emosioneel.” Monica het van Graad 9 by haar pa in Musina tuisgegaan en het in Graad 11 na Johannesburg weggeloop. “Ek en my kind was egter die heeltyd in kontak. Dit is wat my hierdie keer bekommer – dat sy nog nie met my kontak gemaak het nie.” Monica was daarna vir ŉ paar weke in ŉ kliniek in Randburg voordat sy vir ŉ paar maande by haar sussie in Witbank gaan bly het. Sy het hier ŉ paar skoonkursusse voltooi en het weer by haar ma in Lephalale gaan bly. Sy het by ŉ naeltegnikus begin werk toe sy die kêrel ontmoet en by hom ingetrek het. Volgens Loubser het mense Monica intussen in Lephalale opgemerk, en hulle het uiteindelik bepaal dat sy saam met ŉ man daar weg is. “Hy voer aan hy het haar weer by die nuwe winkelsentrum afgelaai, maar ek kon nog nie van die polisie bevestiging ontvang dat hulle hom ondervra of bevestig het dat hy haar afgelaai het nie.” Ao. Erika Oosthuizen, woordvoerder van die polisie, het aan Maroela Media gesê hulle het nog nie enige vordering in die saak gemaak nie. “Ons het beeldmateriaal van alle sekuriteitskameras nagegaan en met die persoon kontak gemaak wat haar laaste gesien het,” het sy gesê. “Ons het ook verneem dat persone haar moontlik in Polokwane (Pietersburg) opgemerk het, maar ons het geen bevestiging dat dit wel sy was nie.” Oosthuizen het verduidelik die polisie poog tans om inligting te kry vanaf Monica se selfoon. “Ons het ŉ netwerkondersoek ingedien, maar dit kan ŉ wyle duur.” Loubser het gesê Monica het ŉ Pay As You Go-simkaart gehad, maar dit het intussen verval. Monica is gemiddeld gebou en het donkerbruin oë en hare. Sy weeg ongeveer 70 kg en is 1,7 m lank. Sy dra gewoonlik oor- en neusringe. Sy het ŉ tatoe van ŉ luiperdspoor naby haar regteroor. Loubser het verduidelik die naam op die vermistepersone-plakkaat is Monique Barnard, maar haar dogter verkies die naam “Monica”. Enigiemand met inligting oor waar Monica haarself bevind word versoek om met die Lephalale-polisie in verbinding te tree. Kontak ao Ditsela by 014 762 1010 of skakel die Pink Ladies by 072 214 7439.